Private Afrikaanse universiteite: Wat lê voor?Argieffoto (Foto: stevepb, Pixabay) Deur dr. Morné Diedericks Visioenêr is daar in die land ŉ paar jaar gelede nuwe Afrikaanse hoëronderwysinstellings tot stand gebring. Ons verwys spesifiek na Aros, Akademia en die AP Akademie. Vinnig het hierdie instellings besef dat universiteite nie in ŉ dag opgebou word nie, tog het hul aanbod oor die afgelope paar jaar stadig maar seker gegroei. Dalk te stadig as ons dit vergelyk met die spoed waarteen die ou Afrikaanse universiteite hul aanbod vir Afrikaanse opleiding verloor het. Die groot groei in studentegetalle wat die onderskeie private Afrikaanse universiteite asook die NWU die afgelope paar jaar beleef het, dui daarop dat die vraag na Afrikaanse hoëronderwys steeds groot is. Die gevaar is natuurlik dat die vraag groot is, maar die aanbod klein. Met ander woorde dat studente graag in Afrikaans wil studeer, maar dat daar nie genoeg programme in Afrikaans is om in te studeer nie. Die vraag na Afrikaanse hoëronderwys is groot, ten spyte van al die argumente dat studente eerder in Engels moet studeer, omdat die werkplek in sommige gevalle Engels is. Die waarde van moedertaalonderrig en die voordele daarvan is al in talle gesprekke en artikels deurgetrap. ŉ Baie groot groep Afrikaanssprekendes besef die waarde van moedertaalonderrig, maar daarmee saam ook die waarde van ŉ Afrikaanse universiteit, met sy veilige omgewing, goed georganiseerde administrasie asook so ŉ Afrikaanse universiteit se invloed in die uitbouing van die Afrikaanse taal en kultuur. Die Afrikaanse gemeenskap het nie ŉ tekort in kennis aangaande universiteitswese nie. Dwarsdeur die land is daar kundige Afrikaanse akademici wat ŉ liefde het vir Afrikaans en die behoud van Afrikaans op tersiêre vlak. Kennis aangaande die stigting van ŉ universiteit en die opbou van ŉ universiteit vanaf die eerste baksteen, was egter gebrekkig en hierdie kennis het gelê in die argiewe. Hierdie kennis moes eers weer opgediep, afgestof en herverpak word vir die 21ste eeu. Ek is van mening dat die fondasie vir die uitbouing van die onderskeie private hoëronderwysinstellings nou eers gelê is en dat vinnige groei verder moontlik is. Wat lê voor die vir huidige Afrikaanse universiteite? Ek lig die volgende sewe punte uit: Daar kom ŉ punt dat ons die dinge moet agterlaat wat ons verloor het en moet let op dít wat ons het. Die Afrikaanse gemeenskap het nog so baie kennis en hulpbronne. Goeie samewerking en ondersteuning kan bydra tot die uitbouing van nuwe universiteite wat vergelyk met wêreldklas universiteite.